Diari Oficial de la Generalitat Valenciana


Sumari del DOGV 5966, del 03-03-2009 (2009/2475)

DECRET 34/2009, de 27 de febrer, del Consell, pel qual s'autoritza la modificació i supressió de centres universitaris en la Universitat Cardenal Herrera-CEU, de València.
---------------------------------------------------------------------------------------------------------------------------------------------------------------------------

### Dades del document

Número de DOGV
:   5966

Data del DOGV
:   03-03-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/2475


Data del document
:   27-02-2009

Organisme emissor
:   Conselleria d'Educació

Tipus de document
:   Decret

Descriptors 

:   * Universitat Cardenal Herrera-Ceu
    * universitat
    * centre d'ensenyament
    * legislació

DECRET 34/2009, de 27 de febrer, del Consell, pel qual s'autoritza la modificació i supressió de centres universitaris en la Universitat Cardenal Herrera-CEU, de València. [2009/2475]  
La Universitat Cardenal Herrera-CEU, de València, ha sol·licitat autorització per a procedir a la modificació i supressió de centres universitaris, amb l'objecte d'introduir millores en la gestió acadèmica, dins del procés d'adaptació als requisits de l'Espai Europeu d'Educació Superior i a la implantació dels pròxims títols de grau, realitzant una divisió de caràcter funcional i administratiu de les seues actuals facultats de Ciències Socials i Jurídiques i Ciències Experimentals i de la Salut, tot això de conformitat amb els acords del Consell de Govern de la Universitat Cardenal Herrera-CEU, de 17 de juny de 2008, i de la Junta del Patronat, de 15 de novembre de 2008, segons el que disposen les seues Normes d'Organització i Funcionament, aprovades pel Decret 236/2003, de 28 de novembre, del Consell.  
En l'expedient consta la documentació que exigix l'article 7 de la Llei 4/2007, de 9 de febrer, de la Generalitat, de Coordinació del Sistema Universitari Valencià.  
El Consell Valencià d'Universitats i de Formació Superior va ser informat sobre la proposta relativa a la reorganització de centres universitaris proposada per la Universitat Cardenal Herrera-CEU en sessió de 10 de febrer de 2009, i consta en l'expedient l'informe favorable de l'Agència Valenciana d'Avaluació i Prospectiva.  
Per tot això, de conformitat amb l'article 12 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, a proposta del conseller d'Educació i amb la deliberació prèvia del Consell, en la reunió del dia 27 de febrer de 2009,  
DECRETE  
Article 1. Autorització de la modificació i supressió de centres universitaris  
S'autoritza la modificació i supressió de centres universitaris en la Universitat Cardenal Herrera-CEU, en els termes següents:  
1. Se suprimix l'actual Facultat de Ciències Socials i Jurídiques, que es dividix en dos centres nous:  
a) Facultat d'Humanitats i Ciències de la Comunicació, sítia en el Campus d'Alfara del Patriarca, on s'impartiran les llicenciatures en Periodisme, Publicitat i Relacions Públiques, i Comunicació Audiovisual.  
b) Facultat de Dret, Empresa i Ciències Polítiques, sítia en Alfara del Patriarca, que impartirà les actuals llicenciatures en Dret, Administració i Direcció d'Empreses, i Ciències Polítiques i de l'administració.  
2. Se suprimix la Facultat de Ciències Experimentals i de la Salut, que es dividix, igualment, en dos centres:  
a) Facultat de Veterinària, sitia en Moncada, que impartirà l'actual llicenciatura en Veterinària.  
b) Facultat de Ciències de la Salut, sítia en Moncada, on s'impartiran les actuals llicenciatures en Farmàcia, en el Campus de Moncada, Odontologia, en el Campus d'Alfara del Patriarca, així com les diplomatures en Infermeria, i Fisioteràpia, en el Campus de Moncada.  
Article 2. Autorització d'ensenyances  
S'autoritza la Facultat d'Humanitats i Ciències de la Comunicació; Facultat de Dret, Empresa i Ciències Polítiques; Facultat de Veterinària; i Facultat de Ciències de la Salut, per a organitzar i impartir els títols oficials que eren impartits pels centres que integren estes facultats.  
Article 3. Inscripció en el Registre d'Universitats, Centres i Títols  
D'acord amb l'article 13.1 del Reial Decret 1509/2008, de 12 de setembre, pel qual es regula el Registre d'Universitats, Centres i Títols, la supressió i creació dels centres esmentats es comunicarà a este registre, a l'efecte de fer-ne la inscripció.  
Article 4. Comunicació a la Conferència General de Política Universitària  
D'acord amb l'article 8.3 de la Llei Orgànica 6/2001, de 21 de desembre, d'Universitats, modificat per la Llei Orgànica 4/2007, de 12 d'abril, de la present autorització es donarà informació a la Conferència General de Política Universitària.   
DISPOSICIÓ FINAL  
Única. Efectes  
El present decret tindrà efectes des del dia que es publique en el Diari Oficial de la Comunitat Valenciana.  
València, 27 de febrer de 2009  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN